section_heading: Opis
paragraph_text: Arhitektonski ostatci rimske vile iz razdoblja antike jasno su vidljivi na području Knežina, sjeverno od Kaštel Štafilića i to neposredno uz Javorski put, potvrđenu antičku komunikaciju (cardo centurijacije) koja je povezivala prapovijesna, antička i srednjovjekovna naselja na brežuljcima Mali i Veli Bijać s lukom u Resniku odnosno antičkom naselju Siculi. Od vidljive arhitekture izdvajaju se ostaci cisterne građene od pravilnog klesanog kamena. U neposrednoj blizini cisterne vidljivi su i ostaci ostalih pripadajućih antičkih zidova. Hodna površina obiluje ulomcima rimske keramike.